ປະ​ທາ​ນາ​ທິ​ບໍ​ດີ​ໄບ​ເດັນ ແລະ​ຮອງ​ປະ​ທາ​ນາ​ທິ​ບໍ​ດີ​ແຮ​ຣິ​ສ ລົມ​ກັບ​ເມຍ​ ຂອງ​ດາ​ລາ​ບານ​ບ້ວງ ບ​ຣິດ​ນີ ກ​ຣາຍ​ເນີ 
ປະ​ທາ​ນາ​ທິ​ບໍ​ດີ ໃຫ້​ການ​ຄ້ຳ​ປະ​ກັນ​ຕໍ່​ນາງ​ເຊີ​ແຣ​ລ​ວ່າ ພວກ​ທ່ານ​ພວມ​ເຮັດວຽກ ເພື່ອ​ໃຫ້​ມີ​ການ​ປ່ອຍ​ໂຕບ​ຣິດ​ນີ ກ​ຣາຍ​ເນີ ຈາກ​ປະ​ເທດ​ຣັດ​ເຊຍ
ປະທານາທິບໍດີໂຈ ໄບເດັນ ແລະຮອງປະທານາທິບໍດີຄາມາລາ ແຮຣິສ ໄດ້ໂອ້ລົມກັບພັນລະຍາ ຂອງດາລາບານບ້ວງອາເມຣິກັນ ທີ່ຖືກຄຸມຂັງ ຢູ່ປະເທດຣັດເຊຍ ບຣິດນີ ກຣາຍເນີ (Britney Griner) ໂດຍເນັ້ນໜັກໃຫ້ເຫັນວ່າ ລັດຖະບານສະຫະລັດພວມເຮັດວຽກເພື່ອໃຫ້ຣັດເຊຍປ່ອຍນາງໂດຍໄວເທົ່າທີ່ຈະໄວໄດ້ ອີງຕາມຄຳເວົ້າຂອງທຳນຽບຂາວໃນວັນພຸດວານນີ້ ຖະແຫຼງຂ່າວກ່າວວ່າ ໃນລະຫວ່າງການໂທລະສັບ ໄປໂອ້ລົມກັບນາງຊີແຣລ ກຣາຍເນີ (Cherelle Griner) ນັ້ນ ປະທານາທິບໍດີ “ໄດ້ໃຫ້ການສະໜັບສະໜຸນຕໍ່ນາງເຊີແຣລແລະຄອບຄົວຂອງບຣິດນີ ແລະທ່ານໄດ້ໃຫ້ຄວາມໝັ້ນໝາຍໃນການຄ້ຳປະກັນທີ່ວ່າພວກເຂົາເຈົ້າຈະສະໜອງການຊ່ວຍເຫຼືອທີ່ມີຢູ່ທັງໝົດໃນຂະນະທີ່ລັດຖະບານຂອງທ່ານສືບຕໍ່ຊອກຫາທຸກຊ່ອງທາງທີ່ມີຢູ່ເພື່ອນຳເອົາບຣິດນີກັບຄືນບ້ານ ” ນາງກຣາຍເນີໄດ້ຖືກຈັບຢູ່ສະໜາມບິນມົສກູໃນເດືອນກຸມພາຜ່ານມາ ໃນຂໍ້ຫາມີນ້ຳມັນກັນຊາຢູ່ໃນຄວາມຄອບຄອງ ດາລາບານບ້ວງຍິງ WNBA ແລະໄດ້ຮັບຫຼຽນຄຳໂອລິມປິກໃຫ້ທີມຊາດສະຫະລັດ 2 ເທື່ອ ຊຶ່ງໄດ້ໄປຫຼິ້ນໃຫ້ສະໂມສອນບານບ້ວງ UMMC ເອກາເຕີຣິນເບີກຂອງຣັດເຊຍ ໃນລະຫວ່າງຍາມພັກທີ່ບໍ່ໄດ້ຫຼິ້ນໃຫ້ແກ່ສະມາຄົມບານບ້ວງຍິງ WNBA ນັ້ນ ພວມປະເຊີນກັບຂໍ້ຫາລັກລອບຂົນສົ່ງຢາເສບຕິດ ທີ່ອາດໄດ້ຮັບໂທດໜັກເຖິງ ຈຳຄຸກ 10 ປີຖ້າຫາກຖືກພົບເຫັນວ່າມີຄວາມຜິດ ການດຳເນີນຄະດີເລີ້ມຂຶ້ນໃນວັນສຸກແລ້ວ ແລະມີກຳນົດຈະເລີ້ມຄືນອີກໃນວັນພະຫັດ ການໂທລະສັບໄປໂອ້ລົມມີຂຶ້ນຫຼັງຈາກບຣິດນີ ກຣາຍເນີ ໄດ້ຂຽນຈົດໝາຍໄປຫາປະທານາທິບໍດີໄບເດັນເພື່ອຂໍຮ້ອງໃຫ້ທ່ານ ດຳເນີນການ “ທຸກຢ່າງທີ່ທ່ານສາມາດ” ເພື່ອນຳເອົານາງກັບຄືນບ້ານ ຜູ້ຕາງໜ້າຂອງນາງກຣາຍເນີ ໄດ້ແບ່ງປັນໃຫ້ຮູ້ຂໍ້ຄວາມໃນຈົດໝາຍສ່ວນນຶ່ງໃນວັນຈັນຜ່ານມາ ຊຶ່ງນາງກຣາຍເນີຂຽນວ່າ “ໃນຂະນະທີ່ຂ້ອຍນັ່ງຢູ່ທີ່ນີ້ ໃນຄຸກຂອງຣັດເຊຍ ພຽງຄົນດຽວ ພ້ອມກັບຄວາມຄິດ ແລະປາສະຈາກການປົກປ້ອງເມຍຂອງຂ້ອຍ ຄອບຄົວ ເພື່ອນຝູງ ເສື້ອໂອລິມປິກ ຫຼືບໍ່ກໍຄວາມສຳເລັດຕ່າງໆ ຂ້ອຍຮູ້ສຶກຕື່ນຕົກໃຈທີ່ຂ້ອຍອາດຈະຢູ່ທີ່ນີ້ຕະຫຼອດໄປ ” ຖະແຫຼງຂ່າວຂອງທຳນຽບຂາວກ່າວວ່າ ທ່ານໄບເດັນໄດ້ອ່ານຈົດໝາຍທີ່ຮ່າງໄວ້ສຳລັບນາງຊີແຣລ ກຣາຍເນີ ຊຶ່ງທ່ານຈະສົ່ງໃຫ້ນາງກຣາຍເນີ ຖະແຫຼງຂ່າວກ່າວຕື່ມວ່າ “ປະທານາທິບໍດີໄດ້ສັ່ງໃຫ້ຄະນະທີ່ປຶກສາດ້ານຄວາມໝັ້ນຄົງແຫ່ງຊາດຂອງທ່ານ ໃຫ້ທຳການຕິດຕໍ່ເປັນປະຈຳ ກັບນາງຊີແຣລ ກຣາຍເນີ ແລະຄອບຄົວກຣາຍເນີ ແລະຄອບຄົວອາເມຣິກັນອື່ນໆ ທີ່ຖືກຈັບເປັນໂຕປະກັນຫຼືຖືກຄຸມຂັງຢູ່ໃນຕ່າງປະເທດແບບບໍ່ຖືກຕ້ອງ ” ການໂທລະສັບຫານາງຊີແຣລ ກຣາຍເນີ ມີຂຶ້ນຫຼັງຈາກການໂທລະສັບເມື່ອໄວໆມານີ້ ທີ່ນາງໄດ້ຮັບຈາກທີ່ປຶກສາດ້ານຄວາມໝັ້ນຄົງແຫ່ງຊາດ ທ່ານເຈກ ຊູລລີວານ ແລະລັດຖະມົນຕີການຕ່າງປະເທດ ທ່ານແອນໂທນີ ບລິງເກັນ